《送龚实之赴官南安十韵》
宋代·黄公度

气合论文地，魂销惜别筵。
离亭芳草外，飞盖落花前。
北阙旧通籍，南州先著鞭。
却诜丹桂早，莱子彩衣鲜。
侧耳聆佳政，成名及妙年。
因风能见忆，得句会须传。
筮仕聊栖棘，驽才阻泛莲。
交情期岁晚，会面数秋天。
莆水浮春树，桐城际暮烟。
龚黄真忝窃，末路共腾骞。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。